**Seimo narės Rimos Baškienės pareiškimas**

2010 m. kovo 10 d. pranešimas

Dažnai sakoma, kad politikoje stokojama moralės ir juo labiau tolerancijos. Tuo įsitikinau pastarosiomis dienomis. Priekaištų lavina, kodėl valstiečiai liaudininkai priėmė sprendimą remti valdančiąją daugumą verčia nusistebėti ar vienos partijos sprendimas nėra gerbtinas kitiems.

Kai kurie kolegos net pasiūlė jog turėtumėm pakeisti savo sėdėjimo Seimo posėdžių salėje vietas. Iš kur gimsta toks nepakantumas? Gal iš ilgai užsitęsusios žiemos...lieka viltis, kad pyktis sutirps kartu su pavasario saulės tirpdomu sniegu.

Esame savarankiška šimtametes tradicijas turinti partija, tad kažkam prisiimti teisę nurodinėti lyg mažesniesiems broliams, vadinti išdavikais ar naudoti kitus epitetus - nederėtų. Kokias vertybes išdavėme? Didieji kritikai kairėje pamiršta 2006.12.21 pasirašytą analogišką susitarimą - tada opozicinė Tėvynės sąjunga rėmė Socialdemokratų mažumos vyriausybę, tada socialdemokratams toks rėmimas buvo priimtinas ir normalus.

Sprendimą remti valdančiąją koaliciją priėmėme turėdami pagrįstus motyvus ir ne dėl postų, kas kai kam nelabai suprantama. Remiame ne vyriausybę, remiame valstybę. Sakiau ir sakysiu, kad sumaištis, valdžių keitimas sunkmečio sąlygomis nėra geriausias būdas padėti Lietuvai.

Dirbdami Seimo mišrioje Seimo narių grupėje, visada buvome konstruktyvi opozicija ir savo pozicijos nekeičiame. Sutikimas remti valdančiąją koaliciją nereiškia, kad LVLS atstovai Seime besąlygiškai rems visus valdančiųjų sprendimus. Valstiečiai liaudininkai pritars tik tiems įstatymams, kurie bus išdiskutuoti, aptarti su socialiniais partneriais ir neblogins Lietuvos žmonių gyvenimo sąlygų.

Frakcijų seniūnų susitikime su Lietuvos Respublikos Prezidente, girdėjome Prezidentės poziciją- už stabilumą valstybėje ir konstruktyvią opoziciją. Manau – tai svarbu mums visiems.

Pasaulinio ekonomikos sunkmečio akivaizdoje visoms Lietuvos partijoms tenka ypatinga politinė atsakomybė už valstybės stabilumą, todėl privalome plėtoti Lietuvoje konstruktyvaus politinio elgesio kultūrą ir bendradarbiavimo tarp valdančiosios koalicijos ir opozicinių partijų tradiciją, orientuotą ne į populizmą ir griovimą, bet į dalykišką visuomenės problemų sprendimą.

Nuoširdžiai kviečiu – nebeieškokime priešų, pasitikime didžiąją mūsų valstybės šventę - Kovo 11 –ąją šviesiom mintim ir nusiteikę darbui.

*Seimo narė Rima Baškienė, 869842173*

|  |
| --- |
|  |